‘Gek om staatspensioene te gebruik om ondernemings te red’Argieffoto Die VF Plus het in ŉ verklaring gesê hy sal alles moontlik doen om te verhinder dat die Openbare Beleggingskorporasie (OBK) die staatsdiens se pensioenfonds (GEPF) gebruik om openbare ondernemings mee te finansier. Adv. Anton Alberts, die VF Plus se parlementêre woordvoerder oor openbare ondernemings, sê die VF Plus het reeds met senior regslui vergader wat bereid is om hof toe te gaan om enige misbruik te stop. Die regslui sal onafhanklik optree namens die pensioenarisse. Alberts sê dit is “onlogies en gek” om die geld van die staat se pensioenarisse te gebruik om gekaapte openbare ondernemings te probeer red. “Die VF Plus is trouens van mening dat die direkteure onder wie se toesig die openbare ondernemings gefaal het, persoonlik moet instaan vir geldelike verliese, selfs al moet hul eie pensioene daarvoor gebruik word. Ons sal dus nie toelaat dat dieselfde met die GEPF gebeur as wat met Transnet se pensioenfondse gebeur het nie,” sê Alberts.